INFORMÁCIA

o plnení projektu „Posilnenie kapacít vlády vypracovať a realizovať program informovania verejnosti na podporu ekonomických reforiem“

Vláda SR realizuje na základe svojho programového vyhlásenia viacero zásadných reforiem. Úspech týchto reforiem, ich nezvratnosť a udržateľnosť sú podmienené akceptáciou u významnej časti verejnosti s čím úzko súvisí potreba venovať systematickú pozornosť informovaniu verejnosti a inštitucionalizácii tohto procesu komunikácie. 

Vláda preto svojim uznesením číslo 560 z 2. júla 2003 schválila vznik Centra informačných stratégií. Centrum je útvarom v rámci Úradu vlády SR, podliehajúcim   priamo predsedovi vlády SR. Má troch zamestnancov, z toho dva sú interní. Nedošlo k vytvoreniu nových pracovných miest, využili sa existujúce kapacity Úradu vlády. Na realizáciu konkrétnych projektov vytvára Centrum ad hoc tímy, pozostávajúce z pracovníkov Centra, pracovníkov zainteresovaných rezortov a externých konzultantov.

Svojou činnosťou sa Centrum snaží:
•	zabezpečovať súlad jednotlivých komunikačných aktivít rezortov 
•	koordinovať komunikáciu zásadných krokov rezortov po stránke obsahu, foriem aj načasovania komunikačných aktivít
•	zabezpečiť vyššiu úroveň komunikačného know-how na úrovni rezortov

	Hlavnou úlohou Centra je podporovať efektívnu komunikáciu. Na realizáciu tejto úlohy spočiatku chýbali Centru dostatočné finančné prostriedky ako aj kvalifikovaný know – how. Napriek tomu zrealizovalo Centrum rokoch 2003 a 2004 samostatne aj v spolupráci s niektorými ministerstvami niekoľko prieskumov verejnej mienky a s cieľom koordinovať komunikáciu rezortov Vlády SR zriadilo intranetovú stránku www.cis.gov.sk.   

V záujme získania finančných prostriedkov na svoju ďalšiu činnosť vypracovalo Centrum projekt, ktorý bol pod názvom Posilnenie kapacít vlády vypracovať a realizovať program informovania verejnosti na podporu ekonomických reforiem predložený Svetovej banke. Cieľom projektu je výrazne zlepšiť vládnu komunikáciu reforiem a zároveň vybudovať kvalitný inštitucionálny mechanizmus pre dlhodobú komunikáciu vlády s občanmi. Projekt bol Svetovou bankou schválený a podporený grantom vo výške 350 000 USD. Vláda SR uznesením č. 905 z 22. septembra 2004 (v súvislosti s bodom C.1 uznesenia vlády SR č. 560 z 2. júla 2003) tento grant schválila. Kofinancovanie zo strany vlády predstavuje 117.000 USD, čo je jedna tretina objemu grantových peňazí. Grant bol poskytnutý formálne Centru na obdobie 18 mesiacov, od septembra 2004 do februára 2006.

Grant má nasledovné ciele:
•	pomôcť pri tvorbe a implementácii efektívnej stratégie komunikácie vlády s verejnosťou
•	realizovať strategický kvantitatívny i kvalitatívny výskum, obsahovú analýzu médií, sekundárnu analýzu výskumov realizovaných inými subjektami a tiež komparatívnu analýzu relevantných trendov na Slovensku a v iných krajinách
•	prepojiť analytické a výcvikové aktivity s aktuálnymi potrebami ministerstiev pri informovaní verejnosti a komunikácii s ňou a realizovať tréningy zamerané tak na stratégiu komunikácie, ako aj na jej výkon v médiách

	Prostriedky z grantu sú určené na podporu komunikácie siedmich vybraných ministerstiev: Ministerstvo financií SR, Ministerstvo práce, sociálnych vecí a rodiny SR, Ministerstvo hospodárstva SR, Ministerstvo školstva SR, Ministerstvo spravodlivosti SR, Ministerstvo pôdohospodárstva SR, Ministerstvo zdravotníctva SR.

Ťažisko realizácie grantového projektu spočíva na jednom zahraničnom a dvoch lokálnych konzultantoch. Úlohou zahraničného konzultanta je vybudovať kapacity na výkon pro-aktívnych informačných aktivít a hlavou mierou sa podieľať na tvorbe komunikačnej stratégie vlády. Spoluurčuje obsahové zameranie strategického výskumu, ako aj komunikačného výcviku. Pri týchto činnostiach úzko spolupracuje s lokálnymi konzultantmi.

	V prvej fáze po získaní grantu sa Centrum sústredilo na získanie zahraničného konzultanta. Na základe konzultácií so Svetovou bankou bolo oslovených priamo 7 expertov. Na ponuku reagovalo 5 expertov a dvaja sa dostali do úzkeho výberu. Na základe prezentácií, ktoré osobne uskutočnili pred Pracovnou skupinou (poradný orgán pozostávajúci zo zástupcov ministerstiev zapojených do projektu a pracovníkov CIS) bol v novembri 2005 vybratý za zahraničného konzultanta pán Jeremy Rosner so spoločnosti Greenberg, Quilann, Rosner Research, Inc. 

	Výzvy na lokálnych konzultantov boli zverejnené na internetovej stránke Úradu vlády  v decembri 2004. Záujem prejavili 3 kandidáti. Po odsúhlasení Svetovou banku boli za lokálnych konzultantov vybratí pán Erik Láštic a pán Filip Vagač. 

	Prvé stretnutie konzultantov a pracovnej skupiny sa uskutočnilo v marci 2005. Na tomto stretnutí sa zároveň prezentovali aj výsledky prvých fokusových skupín, ktoré sa uskutočnili vo februári 2005 v Bratislave a Banskej Bystrici.

	Následne sa uskutočnili stretnutia konzultantov s ministrami a predstaviteľmi zapojených ministerstiev, ktorí zodpovedajú za komunikáciu a obsah reforiem. Stretnutia sa zamerali sa stav implementácie a vnímanie reforiem. Bol zriadený Poradný výbor, ktorý pozostáva z renomovaných odborníkov v oblasti komunikácie s verejnosťou a zástupcov mimovládnych organizácií. Experti s Poradným výborom konzultovali závery z jednotlivých prieskumov v zmysle vypracovania čo možno najefektívnejších komunikačných stratégií pre jednotlivé reformy. Poradný výbor sa stretol päťkrát. 

Vo februári prebehol prvý kvantitatívny prieskum na vzorke 1200 respondentov a zahraničný konzultant vypracoval prvé odporúčania vo vzťahu ku komunikácii reforiem. Ďalšie fokusové skupiny prebehli v apríli a kvantitatívny prieskum opäť na vzorke 1200 respondentov v máji 2005. V septembri sa uskutočnili 2 fokusové skupiny v Bratislave a Košiciach, ktoré slúžili ako podklad pre záverečný kvantitatívny prieskum, uskutočnený v novembri. Začiatkom decembra sa uskutočnila posledná séria fokusových skupín. Informácie z nich získané majú tvoriť podklad pre komunikačnú stratégiu, ktorú má zahraničný konzultant v spolupráci s lokálnymi expertmi predložiť do februára 2006. Tieto prieskumy ako aj opätovné stretnutia s predstaviteľmi zapojených ministerstiev priniesli nové poznatky o tom, ako vylepšiť komunikáciu vlády s občanmi ohľadom najnovších reforiem, tak aby boli pochopiteľné a zrozumiteľné. O výsledkoch prieskumov a o nadväzných dokumentoch vytvorených zahraničným konzultantom boli predstavitelia zapojených ministerstiev priebežne informovaní. Ministerstvám boli v prípade záujmu k dispozícii aj datové súbory.

	V júni 2005 bola zverejnená výzva na konzultanta pre komunikačné tréningy. Prihlásilo sa 8 spoločností, 4 prešli do užšieho výberu. Kontrakt bol podpísaný so spoločnosťou COMM, s.r.o., ktorá predložila najlepšiu ponuku z hľadiska ceny aj ponúkaných expertov. V spolupráci so zahraničným aj domácimi konzultantmi bol vypracovaný obsah tréningov a v auguste 2005 sa uskutočnili mediálne tréningy pre Ministerstvo práce, sociálnych vecí a rodiny, Ministerstvo financií, Ministerstvo spravodlivosti, Ministerstvo zdravotníctva a Ministerstvo školstva. Tréningov sa zúčastnili hovorcovia a vrcholoví predstavitelia ministerstiev, zodpovední za obsah reforiem. Prebehli individuálne mediálne tréningy všetkých vrcholových predstaviteľov zapojených ministerstiev, ktorí o ne prejavili záujem: ministra práce sociálnych vecí a rodiny, ministra spravodlivosti, ministra školstva, štátneho tajomníka ministra práce sociálnych vecí a rodiny a štátnej tajomníčky ministra zdravotníctva. Ostatné tréningy sa zrealizujú v decembri 2005.